CELEX: 32020D1051
Language: hr
Date: 2020-07-16 00:00:00
Title: Provedbena odluka Komisije (EU) 2020/1051 оd 16. srpnja 2020. o završetku ponovljenog ispitnog postupka u pogledu apsorpcije u vezi s uvozom određenih proizvoda od lijevanog željeza podrijetlom iz Narodne Republike Kine

17.7.2020   
               
               
                  HR
               
               
                  Službeni list Europske unije
               
               
                  L 230/24
               
            
         PROVEDBENA ODLUKA KOMISIJE (EU) 2020/1051
         оd 16. srpnja 2020.
         o završetku ponovljenog ispitnog postupka u pogledu apsorpcije u vezi s uvozom određenih proizvoda od lijevanog željeza podrijetlom iz Narodne Republike Kine
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 9. stavak 1. i članak 12.,
         budući da:
         1.   POSTUPAK
         
                     (1)
                  
                  
                     Komisija je 18. prosinca 2019. najavila ponovno pokretanje antidampinškog ispitnog postupka u vezi s uvozom određenih proizvoda od lijevanog željeza podrijetlom iz Narodne Republike Kine objavom Obavijesti o ponovnom pokretanju postupka u Službenom listu Europske unije (2) („Obavijest o ponovnom pokretanju postupka”).
                  
               
                     (2)
                  
                  
                     Komisija je ponovno pokrenula ispitni postupak nakon zaprimanja zahtjeva osam proizvođača iz Unije („podnositelji zahtjeva”), koji čine više od 25 % ukupne proizvodnje određenih proizvoda od lijevanog željeza u Uniji. Zahtjev je sadržavao dokaze koji upućuju na to da su se nakon razdoblja početnog ispitnog postupka i nakon uvođenja privremenih antidampinških pristojbi kineske izvozne cijene određenih proizvoda od lijevanog željeza smanjile te da se preprodajne cijene na tržištu Unije nisu dostatno promijenile. Ti su se dokazi smatrali dostatnima za opravdanje ponovnog pokretanja ispitnog postupka.
                  
               
                     (3)
                  
                  
                     Komisija je u Obavijesti o ponovnom pokretanju postupka pozvala zainteresirane strane da joj se obrate radi sudjelovanja u ponovljenom ispitnom postupku. Osim toga, Komisija je o ponovljenom ispitnom postupku u pogledu apsorpcije posebno obavijestila podnositelje zahtjeva, poznate proizvođače izvoznike, poznate uvoznike i tijela Narodne Republike Kine te ih pozvala na sudjelovanje.
                  
               2.   POVLAČENJE PRITUŽBE I ZAVRŠETAK POSTUPKA
         
                     (4)
                  
                  
                     Podnositelji zahtjeva obavijestili su Komisiju o povlačenju svojeg zahtjeva dopisom od 15. svibnja 2020.
                  
               
                     (5)
                  
                  
                     Na temelju članka 9. stavka 1. osnovne uredbe postupak se može završiti ako se zahtjev povuče, osim ako je završetak protivan interesu Unije.
                  
               
                     (6)
                  
                  
                     Ponovljenim ispitnim postupkom u pogledu apsorpcije nisu utvrđene okolnosti prema kojima bi završetak ponovljenog ispitnog postupka u pogledu apsorpcije bio protivan interesu Unije.
                  
               
                     (7)
                  
                  
                     Komisija je stoga zaključila da bi ponovljeni ispitni postupak u pogledu apsorpcije u vezi s uvozom u Uniju određenih proizvoda od lijevanog željeza podrijetlom iz Narodne Republike Kine trebalo završiti bez izmjene mjera na snazi.
                  
               
                     (8)
                  
                  
                     Zainteresirane strane o tome su obaviještene te su imale priliku dostaviti primjedbe. Međutim, nisu primljene nikakve primjedbe zainteresiranih strana koje bi dovele do zaključka da bi završetak ponovljenog ispitnog postupka u pogledu apsorpcije bio protivan interesu Unije.
                  
               
                     (9)
                  
                  
                     Ova je Odluka u skladu s mišljenjem Odbora osnovanog u skladu s člankom 15. stavkom 1. osnovne uredbe,
                  
               DONIJELA JE OVU ODLUKU:
         
            Članak 1.
            Završava se ponovljeni ispitni postupak u pogledu apsorpcije u vezi s uvozom određenih proizvoda od lijevanog željeza, trenutačno razvrstanih u oznake KN ex 7325 10 00 (oznaka TARIC 7325100031) i ex ex73259990 (oznaka TARIC 7325999080), podrijetlom iz Narodne Republike Kine.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 16. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  Obavijest o ponovnom pokretanju antidampinškog postupka koji se odnosi na uvoz određenih proizvoda od lijevanog željeza podrijetlom iz Narodne Republike Kine (SL C 425, 18.12.2019., str. 9.).